বিজেপি’তে যোগ দিলে পদহীন থাকতে হবে না মুকুল রায়কে। মাস দু’য়েকের মধ্যেই দল অথবা সরকারে গুরুত্বপূর্ণ হয়ে উঠতে পারেন তৃণমূল-ত্যাগী এই নেতা। সূত্রের খবর, কেন্দ্রীয় মন্ত্রিত্ব দেওয়া হতে পারে তাঁকে।
রাজ্যে ভোটের রাজনীতিতে বিজেপি’কে পথ দেখাবেন মুকুল। সেই পরিকল্পনায় প্রথম পরীক্ষা শুরু হবে আগামী পঞ্চায়েত নির্বাচনে। আপাতত এই প্রত্যাশায় তাঁর হাতে কিছু দায়িত্ব ছাড়তে চান বিজেপি নেতৃত্ব। সেই কারণেই তাঁকে গুরুত্বপূর্ণ পদ-ও দিতে চাইছেন তাঁরা। রাজ্য বিজেপি নেতৃত্বের সঙ্গে মুকুলের কাজের সম্পর্ক কী হবে, তা ঠিক করে দেবে দিল্লিই। মুকুলের কাছেও বিজেপি’র শীর্ষনেতৃত্বের এই মনোভাব স্পষ্ট। তবে আপাতত এ সব নিয়ে মুখে কুলুপ এঁটেছেন তিনি। লক্ষ্মীপুজোর পরদিনই দিল্লি যাওয়ার কথা আছে তাঁর। তখনই এ বিষয়ে কথাবার্তা পাকা হতে পারে।
প্রাথমিকভাবে মুকুলের কাছে বিজেপি’র প্রত্যাশা, বুথ পর্যন্ত পৌঁছন। দলের অঙ্ক, দিল্লিতে ক্ষমতায় আসার পর থেকে এ রাজ্যেও বিজেপি’র হাওয়া রয়েছে। কয়েকটি নির্বাচনে ছোটবড় সাফল্যে সেই ইঙ্গিতই দেখছেন তাঁরা।
কিন্তু সামগ্রিকভাবে সেই হাওয়াকে ভোটে নিয়ে যাওয়ার জন্য সাংগঠনিক পরিকাঠামোর প্রয়োজন। এখনও পর্যন্ত সেই লক্ষ্যে এগোতে পারেননি দলের রাজ্য নেতৃত্ব। এই কাজে মুকুল তাঁদের সাহায্য করতে পারবেন বলেই মনে করছেন বিজেপি’র কেন্দ্রীয় নেতারা। এই কাজের জন্য তাঁকে কেন্দ্রীয় মন্ত্রিত্ব দেওয়ার কথাও বিবেচনা করা হচ্ছে।
মুকুল এদিন গিয়েছিলেন বেলুড় মঠে। তিনি এবং স্ত্রী কৃষ্ণা দীক্ষা নেবেন বলে ফর্ম পূরণ করেছেন।